정조 4년
庚子正月二十七日辰時。上御熙政堂。晝講次對。同爲入侍時。特進官洪樂性。知事鄭尙淳。參贊官金尙集。侍讀官姜忱。檢討官柳孟養安春君烿。副護軍宋載岳。領議政金尙喆。行知中樞府事具善復。兼工曹判書洪樂性。兼兵曹判書具允鈺。右參贊鄭尙淳。戶曹判書金華鎭。行副司直李柱國。行訓鍊都正李敬懋。行副司直李邦一。戶曹參判鄭民始。大司憲李義翊。大司諫趙英鎭。司諫沈命德。掌令李度默。持平趙鼎鎭。校理姜忱。左副承旨朴祐源。假注書趙衍德。事變假注書李彦祜。編修官金匡國。記事官權應奎。以次進伏訖。上讀前受音訖。忱進講論語。子曰鄕原德之賊也。止子曰惡紫之亂朱也章。上讀新受音訖。命文義。忱進曰。臣於道聽而塗說章義。可以知人君爲學之道矣。多識前言往行。而不能驗之身心。措諸事爲。則所識便作閑說話。而無所益矣。今以經筵言之。徒以講讀爲事。不以踐實爲工。亦何以進德修業乎。儻能深契力踐。集衆善以爲已有。考往蹟以觀其用。察前言以求其心。使聖工將就。有如天在山中。則羲易大畜之義。至矣盡矣。伏願深留意焉。孟養曰。觀於此章之義。眷眷服膺而勿失。則聖學上將有益效焉。伏願加意焉。上曰。好矣。命經筵文義。樂性進曰。儒臣旣盡詳陳。無所更陳。而臣於鄕原之義。其德也。在鄕爲賊也。在朝廷亦賊也。在上之人甚善留意處。伏願聖上留念焉。尙淳曰。觀於患得之義。凡人患得之心。初出於富貴之事。而其弊則末乃無所不至。在上之人亦可詳察處。伏願留意焉。尙集曰。筵臣旣盡文義。別無所陳。而第巧言令色之害。末至于覆邦家。自古明王。必以遠小人爲先。亦可留意處矣。上曰。好矣。命退。講臣先退。上曰。次對進前。尙喆進曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣候。何如。上曰。一樣矣。尙喆曰。湯劑當進御乎。上曰。待下敎進之。可也。尙喆曰。陵幸隔日。多有稟達擧行之事矣。進曰。此守禦使金鍾秀之狀啓也。以爲今春合操。旣已停止。巡點何以爲之事。令廟堂稟旨分付矣。從前停操之時。巡點輒皆竝停。以此分付。何如。上曰。依爲之。出擧條又曰。卽見江原監司具㢞報本司者。則以爲江陵府大關嶺鎭堡建倉始役。待明春擧行事。已有成命。固當擧行。而伐木燔瓦。運礎開基等節。如欲趁早經紀。則積雪堆壑。徐待解氷。則又値農節。姑待秋成。預爲鳩聚。待明春始役爲辭矣。朝令之下。其所稽滯。雖甚可悶。目下事勢。誠如道臣所報。依所請姑徐。以待朝家指揮之意。分付。何如。上曰。依爲之。出擧條又曰。慶尙監司洪樂彬。聞方廢衙。凡有狀奏。輒以假都事擧行本道事。誠可悶。今姑許遞。何如。上曰。依爲之。出擧條慶尙監司洪樂彬許遞事。出榻敎尙喆曰。慶尙監司今當差出矣。臣前有觀察使之薦。而鄭尙淳可合矣。上曰。將有所用處矣。尙喆曰。兪彦鎬可合副望矣。上曰。奉親之人踰嶺。亦非難乎。亦有以吏參出外之事乎。尙喆曰。前亦有之矣。又曰。趙時俊可合矣。上曰。予稔知其爲人而最好矣。尙喆曰。以此當爲擬入矣。又曰。臣今見東萊水使曺學臣之狀啓。則府使李致中之狀啓措辭。多有錯左之事矣。仍曰。今此漂人領來差倭。假稱曾前所無之名色。又且加數虛張。敢欲欺瞞之狀。誠極萬萬狡惡。守臣若於常時。嚴束檢飭。則豈有此前所未有之事乎。此已寒心。而備局謄報。較諸水使謄報。亦多有疎漏之端。以此以彼。俱難免失職之責。東萊府使李致中罷職。當該譯官。當初不善問情。致此改問情之擧。論其罪狀。不可汰去而止。令帥臣大張軍威。從重決棍後狀聞之意。分付。何如。上曰。依爲之。東萊府使罷職不敍。可也。出擧條東萊府使李致中罷職事。出榻敎尙喆曰。畿邑守令。聞有未下直者。而陵行隔日。使之當日辭朝。何如。上曰。依爲之。出擧條畿邑未下直守令。當日辭朝。未差之代。口傳差出事。出榻敎又曰。諸道守令。擧皆下直。而通川郡守朴師範。以年滿陞品之人。除拜於都政。而實病方重。萬無赴任之勢。該曹惶恐。不得草記云。如是之際。夫馬久滯。爲弊不少。海南縣監李潤禧。渠安敢厭避。聞其情勢。有難督送於此縣。通川郡守朴師範。海南縣監李潤禧。竝改差。何如。上曰。依爲之。出擧條。通川郡守朴師範。海南縣監李潤禧。竝改差事。出榻敎上曰。軍職廳事。極爲悶矣。以渠輩相鬪之事。至有上聽。豈不怪哉。御將旣有稚子。則不能善敎。亦可怪也。以近侍言之。異於宣傳官矣。蓋曺學臣之甄用。固是滌瑕之事。而李潤彬之言人家累。可謂廢人前程。此實不小事矣。御將不知此事乎。邦一曰。聞而誨責。而極爲悶慮矣。善復曰。軍職以中庶參用。似好矣。上曰。此亦雜矣。近侍如或得人。則豈不好哉。尙喆曰。卽見平安監司李徽之査報成冊。則別餉庫記在木綿。以尺數之。準不準分三等報來矣。若其不準尺者。不能爲全疋之故。置而不用。將爲腐棄之物。事之無實。孰甚於此。或云以尺折價。趁今發賣。猶勝於空棄云。而如是區處之際。亦安知無其間奸弊數多。公貨實狀如此。則一番釐正。在所不已。分付道臣。一一反閱。嚴加査正。其中不準尺者。連尺爲一疋。爲他日公家需用之實數。則元數雖或減縮。此當爲公家實用之道。以此曾有面議於曾經道臣。而亦以爲好。依此擧行。恐似得宜。至於此後道臣別備之留置該庫者。踏條以某年某等。若有如前不準尺苟充其數者。施以制書有違之律。定爲令甲。則庶可爲日後食效之實政。敢此仰達。出擧條分付該道道臣。着意擧行後。使之狀聞。何如。上曰。依爲之。出擧條允鈺曰。攔後馬兵。何以磨鍊乎。上曰。依前擧動時例爲之。可也。祐源曰。筵席事體。何等嚴重。而訓鍊大將具善復奏事之際。笑語相雜。有欠敬謹。揆以道理。極涉未安。推考警責。何如。上曰。勿推。可也。出擧條大司憲李義翊。大司諫趙英鎭。司諫沈命德。掌令李度默。持平趙鼎鎭。校理姜忱。副修撰柳孟養。請喬桐府黜置罪人鄭致達妻。快正王法。以洩神人之憤。上曰。不允。請還寢遠竄罪人韓翼謩金吾草記勿施之命。仍施遠竄之典。上曰。不允。請放歸田里罪人金相福。亟令王府拿鞫嚴問。快正王法。上曰。不允。請黑山島圍籬安置罪人龜柱。亟加嚴鞫。快正王法。上曰。不允。大司憲李義翊。大司諫趙英鎭。司諫沈命德。掌令李度默。持平趙鼎鎭。請濟州牧移配罪人敬彬。亟令王府更爲設鞫得情。上曰。不允。請彦衡養遂獻遂。竝令王府設鞫嚴問。上曰。不允。請還寢會遂絶島定配之命。仍令王府嚴鞫得情。上曰。不允。請還寢李觀源定配之命。更令王府設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。不允。大司憲李義翊。掌令李度默。持平趙鼎鎭。請大靜縣爲奴罪人金壽賢。依律處斷。上曰。不允。請爲奴罪人河翼龍金重得。亟命王府設鞫得情。快正王法。上曰。不允。請梁山郡定配罪人錫達。依律處斷。上曰。不允。請削黜罪人金漢耆。亟施竄配之典。上曰。亟停勿煩。請大靜縣定配罪人聖中。亟令王府設鞫嚴問。期於得情。快正王法。上曰。不允。請削版罪人有臣宗甲義駿。竝令王府設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府設鞫得情。施以當律。上曰。旣聞日昨啓批之後。如是傳啓者。大是不諒處。亟停勿煩。請楸子島定配罪人趙嵎。亟寢酌處之命。仍令王府設鞫得情。快正王法。上曰。旣聞日昨啓批之後。如是傳啓者。大是不諒處。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。上曰。不允。李義翊啓曰。噫嘻。李普行之罪。可勝誅哉。賦性妖邪。行己暗愎。脅肩謟笑。情態難掩。左右閃忽。伎倆漸巧。特一天生宵小之類耳。口蜜腹劍。林甫之後身。狐媚狼顧。京惇之餘套。以渠處地。爲人幸際。承乏兜攬至此。則不思知分報效之心。敢生眩惑跳踉之計。其貽害世道。將不知至於何境。有識之憂歎。固已久矣。雖以今番事觀之。亦出於計較利害之心。外托懲討之義。內售嘗試之計。是可忍也。孰不可忍也。此於渠。猶屬細故。至於明義一部。是何等大義理。而渠之所論本事之外。乃敢攙及於有樹立之大臣。必欲漫漶義理。欺謾君父。包藏禍心。煽動一世。若此不已。則倫綱將至墜地。凶孼亦必生心。噫。彼普行。抑獨何意。循私負國。一至此哉。其心所在。有未可測。而此又渠卽一斷案。何幸聖明俯燭其情狀。處分明快。滿庭臣僚。孰不欽仰。而若論其負犯。不可不一問。快正其罪。請楸子島安置罪人李普行。亟令王府拿鞫嚴問。上曰。將加鞫問。而口有所出之言。則將若之何。上曰。非不欲依啓。姑俟大同之論。不允。上曰。予於彼此。豈有扶抑之事乎。以明義錄觀之。乙丙年間不逞之徒。自干王章。物理固然矣。前有辛丑乙亥之逆。而一串貫來者也。先大王一心固守之聖德。予何敢望。而尙今欽仰矣。渠輩焉可植黨而如是乎。柳戇之出補江界。蓋欲玉成而然也。乙未冬岌嶪之時。有誰一言者。而徐領相一疏。豈非忠臣乎。苟有一分人心。豈可如是耶。一脈陽春。賴以扶持者。只有一段公議也。今於臺啓。以俟公議矣。設令奉朝賀。遽有乃叔之心。則恩情固有之矣。公法則豈可避乎。小不忍則亂大謀矣。李普行之事。非予抑勒也。卿等知之。徐領相有何罪戾。而欲爲除去乎。實爲無狀矣。非惜其人。惜其家也。尙喆曰。一堂群臣。洞然聽之矣。海南縣竄配罪人金載順。三水府定配罪人洪達洙。慶源府定配罪人鳴遠。散配罪人李璟韓後良金默行兪纘柱金奎五等停啓。大司諫趙英鎭。司諫沈命德。請大靜縣爲奴罪人金壽賢。更令王府設鞫嚴問。依律處斷。上曰。不允。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。請海南縣定配罪人李弘濟。亟令王府設鞫嚴問。上曰。不允。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。不允。請海美縣定配罪人申光復。更令王府嚴鞫得情。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。請定配罪人具翼遠。亟寢酌處之命。仍令王府嚴鞫得情。快施當律。上曰。不允。請減死安置罪人大燮。亟寢酌處之命。仍令王府嚴鞫得情。快正王法。上曰。不允。請減死罪人弼海。亟寢酌處之命。仍令王府設鞫得情。快正王法。上曰。不允。請遠竄罪人安兼濟李宅鎭。亟令王府竝加嚴鞫。期於得情。依律處斷。上曰。不允。請恒善支屬。亟令散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。請河東府減死定配罪人昌鼎。依律處斷。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府更加嚴鞫。快正王法。上曰。不允。請削黜罪人鄭履煥絶島安置。上曰。以上疏自明爲罪案。則此則於渠可謂冤矣。引古人獄中上書之意。伊時筵中。旣有云然之敎。此許其自新也。到今執此爲說者。未知何許公議之所不許。而乖當則極矣。亟停勿煩。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。上曰。元榦停啓之後。今無可論。亟停勿煩。請亟寢鎭寬大春酌處之命。更加嚴鞫得情。上曰。予意不但如此。亦已詢問於伊時獄官。元榦停啓之後。此啓爭執。誠有倒置之嫌。亟停勿煩。請前府使任聖周。亟施邊遠定配之典。上曰。亟停勿煩。請逆賊尙魯。亟施孥戮之典。上曰。不允。海南縣竄配罪人金載順。㓒原縣定配罪人志遜。罪人李璟金默行兪纘柱韓後良金奎五等。定配罪人元榦停啓。姜忱啓曰。臣有區區所懷。敢此仰達矣。日前府院傳啓中。有依啓者。而旋下勿爲施行之命。臺啓至重。而處分顚倒。王法不可以有屈有伸。成命不可以旋下旋收。此路一開。則罪惡貫盈之類。亦將有希望僥倖之心。臣以爲依當初兪音。施行。宜矣。上曰。予豈得已而然哉。一則爲伸公議也。一則爲屬罪疑也。非不知事近顚倒。而如是處分者。實有商量者。論思之地。不可無是言。隨事匡救。予甚嘉乃也。上曰。翰林以今日牌招。可也。政官待明朝牌招開政事。出榻敎上命退。諸臣以次退出。